Avainsanat

Tiivistelmä



Avainsanat

1. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Tavaroiden luovutukset

(Neuvoston direktiivin 77/388 5 artikla)

2. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Palvelujen suoritukset

(Neuvoston direktiivin 77/388 6 artikla)

3. Verotus – Jäsenvaltioiden lainsäädännön yhdenmukaistaminen – Liikevaihtoverot – Yhteinen arvonlisäverojärjestelmä – Jäsenvaltioiden oikeus soveltaa alennettua verokantaa tiettyihin tavaroiden luovutuksiin ja palvelujen suorituksiin

(Neuvoston direktiivin 77/388 12 artiklan 3 kohdan a alakohta ja liite H)

Tiivistelmä

1. Jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388, sellaisena kuin se on muutettuna direktiivillä 92/111, 5 artiklaa on tulkittava siten, että juuri valmistettujen, välittömästi nautittavaksi soveltuvien ruoka-annosten tai aterioiden myyminen pikaruokakioskissa tai -vaunussa tai elokuvateatterin aulassa on mainitussa artiklassa tarkoitettu tavaroiden luovutus, jos liiketoimen kokonaisuuden laadullinen arviointi osoittaa, että elintarvikkeiden luovuttamista edeltävien ja siihen liittyvien palvelujen suoritusten osuus ei ole hallitseva.

Koska lämpimän lopputuotteen valmistaminen pikaruokakioskissa tai -vaunussa rajoittuu pääasiallisesti suppeisiin ja vakiomuotoisiin toimiin, joita ei useimmissa tapauksissa tehdä tietyn asiakkaan tilauksesta vaan jatkuvasti tai tietyin väliajoin yleisen, ennustettavissa olevan kysynnän perusteella, se ei ole kyseessä olevan liiketoimen hallitseva osatekijä eikä voi itsessään antaa tälle liiketoimelle palvelujen suorituksen luonnetta.

Pelkästään se, että elokuvateatterien auloissa on huonekaluja, joita ei ole tarkoitettu yksinomaan mahdollisesti helpottamaan näiden elintarvikkeiden nauttimista, ei anna liiketoimelle kokonaisuutena palvelujen suorittamisen luonnetta.

(ks. 68, 73 ja 81 kohta sekä tuomiolauselman 1 kohta)

2. Jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388, sellaisena kuin se on muutettuna direktiivillä 92/111, 6 artiklaa on tulkittava siten, että juhlapalvelun liiketoimet ovat mainitussa artiklassa tarkoitettuja palvelujen suorituksia lukuun ottamatta niitä tilanteita, joissa juhlapalvelu vain luovuttaa vakioituja ruoka-annoksia ilman, että tähän liittyy täydentäviä palvelujen suorittamisen osatekijöitä, tai joissa muut erityiset olosuhteet osoittavat, että liiketoimen hallitseva osa on ruoka-annosten luovuttaminen.

Erotuksena pikaruokakioskeissa ja -vaunuissa sekä elokuvateattereissa luovutettuihin ruoka-annoksiin, juhlapalvelun kotiin toimittamat ruoka-annokset eivät yleensä ole vakioidun valmistelun tulos vaan niihin sisältyy selvästi merkittävämpi palvelujen suorittamisen ulottuvuus ja ne edellyttävät enemmän työtä ja suurempaa tietotaitoa.

(ks. 77 ja 81 kohta sekä tuomiolauselman 1 kohta)

3. Jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388, sellaisena kuin se on muutettuna direktiivillä 92/111, 12 artiklan 3 kohdan a alakohdan mukaan alennettuja arvonlisäverokantoja voidaan soveltaa ainoastaan saman direktiivin liitteessä H tarkoitettuihin tavaroiden luovutuksiin ja palveluiden suorituksiin.

Tavaroiden luovutuksen tapauksessa kuudennen direktiivin liitteessä H olevassa 1 ryhmässä käytettyä käsitettä ”elintarvikkeet” on tulkittava siten, että se kattaa myös ruoka-annokset tai ateriat, jotka ovat keittämällä, paistamalla, leipomalla tai muulla tavalla valmistettu välittömästi nautittavaksi. Kyseisessä säännöksessä tarkoitetaan elintarvikkeita yleisesti, eikä siinä tehdä mitään eroa tai aseteta mitään rajoitusta liiketoimintatyypin, myyntitavan, pakkauksen, valmistamistavan tai lämpötilan perusteella.

(ks. 84, 85 ja 88 kohta sekä tuomiolauselman 2 kohta)